text: Hævngerrig ung mand forbrændt ved bilafbrænding 
  16 februar 2014 kl. 11.32
  Motivet var hævn, da en flok unge brændte en bil i Bredebro. Men de blev opdaget, da en af dem blev forbrændt.
  En gruppe hævntørstige unge mennesker stak søndag morgen ild til en bil i den lille by Bredebro nær den jyske vestkyst.
  Men deres plan forløb ikke efter hensigten, da en af de unge blev forbrændt i ansigtet og måtte tilkalde en ambulance.
  - Manden har fået første- og andengradsforbrændinger i ansigtet og er fløjet til Rigshospitalet i helikopter, siger vagtchef Jan Stokholm fra Syd- og Sønderjyllands Politi til Ritzau.
  De unges motiv til bilafbrændingen er ifølge vagtchefen hævn.
  - Men mere ved jeg ikke lige nu, siger han.
  De unges hævntogt fandt sted kort før klokken 7.15. Her fik politiet en anmeldelse om, at en bil var stukket i brand på en adresse i Bredebro, og at tre personer var set køre fra stedet.
  - Tre kvarter senere får vi så et opkald via 112 om, at der skal bruges en ambulance i Løgumkloster, hvor en ung mand er blevet forbrændt i ansigtet, siger Jan Stokholm.
  Den unge mand forklarede politiet, at han var blevet forbrændt, da han og nogle venner havde tændt et bål i en have i Løgumkloster, der ligger knap 10 kilometer øst for Bredebro.
  - Men det troede vi ikke på. Og det viste sig, at vi havde ret. Det var de samme unge, som havde brændt bilen af, siger Jan Stokholm og tilføjer:
  - Når vi har en afbrændt bil, og der pludselig indløber en anmeldelse om en forbrændt person ikke så langt derfra, så bliver vi mistænksomme.
  Han oplyser, at de anholdte alle er i 18-20-års alderen.
  - Og vi mener at vide, at der er par stykker mere involveret. Dem skal vi ud og lede efter, siger han.
  